UV ปักธงรายได้ปี 62 โตแตะ 2.6 หมื่นลบ. หลังตุนแบ็กล็อกแน่น 1.03 หมื่นลบ.
UV ปักธงรายได้ปี 62 โตแตะ 2.6 หมื่นลบ. หลังตุนแบ็กล็อกแน่น 1.03 หมื่นลบ. จ่อเปิด 30 โครงการใหม่ 3.8 หมื่นลบ. แบ่งเป็นโครงการแนวราบ 2.86 หมื่นลบ. และโครงการคอนโดมิเนียม 9 พันลบ.
3 ธ.ค. 2561

นางอัจฉริยา อังศุธรรม ผู้อำนวยการฝ่ายการเงิน และงบประมาณ บริษัท ยูนิเวนเจอร์ จำกัด (มหาชน) หรือ UV เปิดเผยว่า บริษัทตั้งเป้ารายได้ปี 62 (ต.ค.61-ก.ย.62) จะอยู่ที่ 25,800-26,000 ล้านบาท จากงวดปี 61 ที่มีรายได้ราว 21,076.83 ล้านบาท โดยรายได้ส่วนใหญ่มาจากอสังหาริมทรัพย์เพื่อขาย 21,500 ล้านบาท อสังหาริมทรัพย์ให้เช่าทั้งอาครสำนักงานและโรงแรม มูลค่า 1,800 ล้านนบาท และส่วนสุดท้ายคือรายได้จากการผลิตและขายสังกะสีอ๊อกไซด์และเคมีภัณฑ์ ราว 2,500 ล้านบาท
โดยปัจจุบันบริษัทมียอดขายรอรับรู้รายได้ (Backlog) มูลค่า 10,330 ล้านบาท แบ่งเป็นโครงการแนวราบ 7,200 ล้านบาท โดยจะทยอยโอนกรรมสิทธิ์ไปจนถึงปี 62 ในส่วนที่เหลือคือโครงการคอนโดมิเนียม มูลค่าราว 3,130 ล้านบาท คาดว่าจะสามารถโอนกรรมสิทธิ์ไปจนถึงปี 62 ราว 2,720 ล้านบาท และส่วนที่เหลือจะทยอยรับรู้รายได้ราว 410 ล้านบาทในงวดปีถัดไป
ขณะที่บริษัทตั้งเป้ายอดขายที่ 39,000 ล้านบาท แบ่งเป็นจากโครงการแนวราบ 31,000 ล้านบาท และคอนโดมิเนียม 8,000 ล้านบาท โดยเตรียมเปิดโครงการทั้งหมด 30 โครงการ มูลค่ารวมราว 37,600 ล้านบาท แบ่งเป็นโครงการแนวราบ 25 โครงการ มูลค่า 28,600 ล้านบาท และโครงคอนโดมิเนียม 5 โครงการ มูลค่า 9,000 ล้านบาท
อย่างไรก็ตาม บริษัทได้ตั้งบงบลงทุนในงวดปีนี้ไว้ราว 3,500 ล้านบาท เพื่อรองรับการพัฒนาโครงการคอนโดมิเนียม โดยบริษัทจะเน้นพัฒนาโครงการที่เป็นกลุ่มกลาง-บนมากขึ้น และเน้นทำเลติดสถานีรถไฟฟ้า เนื่องจากในช่วงที่ผ่านมาการแข่งขันค่อนข้างสูง บริษัทจึงต้องมีความชัดเจนในการพัฒนาโครงการให้กับกลุ่มที่มีกำลังซื้อและมีความเฉพาะเจาะจงมากขึ้น